Driekie Hay as rektor van BA Isago ingehuldig | Netwerk24
Driekie Hay as rektor van BA Isago ingehuldig
Deur Kaydene Davids 12 Oktober 2018 18:36
Prof. Driekie Hay, voormalige viserektor: akademies aan die Universiteit van die Vrystaat, is Vrydag as rektor van die BA Isago-universiteit in Botswana ingehuldig.
Hay, wat op omstrede wyse deur prof. Jonathan Jansen, voormalige UV-rektor, uit die universiteit gestoot is, is as die tweede rektor van BA Isago ingehuldig. Sy is die eerste vrou in dié pos.
Voordat sy die pos as rektor aanvaar het, was sy dekaan: navorsing aan die Universiteit van KwaZulu-Natal.
Prof. Driekie HayFoto: Verskaf
Hay sê dit is vir haar ’n groot eer en voorreg om as rektor en boonop die eerste vroulike rektor aangestel te word.
In haar termyn wil sy veral onderrig en leer vernuwe om aan te pas by die behoeftes van studente in die 21 ste eeu.
“Ons kurrikulum gaan probleemgerig aangebied word terwyl elke student werkgebaseerde ervaring sal opdoen. “Vaardighede soos digitale geletterdheid, sosiale en emosionele intelligensie, kritiese denke, probleemoplossingsvaardighede en professionele etiek sal spesifieke aandag geniet.
“Ons wil studente oplei wat in die werkplek sal uitstaan.
Afrika en die wêreld het ’n nuwe geslag nodig vir wie dit nie net oor materiële dinge, posisie, groot kantore en luukse motors gaan nie.
“Die wêreld het weer ’n geslag onselfsugtige jongmense nodig wat onverpoos sal werk om ’n beter wêreld te skep.”
Vir my is dit ’n geleentheid om my jare se ervaring, kennis en passie toe te pas in ’n stabiele land. Buitendien glo ek niks gebeur sommer verniet nie – dit was bedoel om so te wees.
Sy het ’n beroep op hulle gedoen om te help om armoede te bekamp sodat die kloof tussen die armstes en die rykstes in die wêreld vernou kan word.
“Kovsies was ’n slegte ervaring, maar dit lê nou ver agter my. Dit het my karakter gevorm en my so baie van mense en hul gedrag geleer dat ek as ’n beter mens uitgekom het. Ek het nie gaan lê nie, maar voortgegaan met my loopbaan.
“My hele lewe is gewy aan hoër onderwys – dit was nog altyd my passie, my liefde, belangstelling en waar ek nog altyd gevoel het ek waarde toevoeg en ’n verskil maak.”
Volgens haar is die hoër onderwys eintlik oral dieselfde – programme word ontwikkel om ’n bepaalde behoefte in die werksplek aan te pak. Wat wel verskil, is die etos, die waardes en die institusionele karakter van ’n universiteit – dit lê uiteraard in die leierskap van ’n universiteit.
“Botswana is ’n pragtige land waar die mense nog waardegedrewe is. Vir my is dit ’n geleentheid om my jare se ervaring, kennis en passie toe te pas in ’n stabiele land. Buitendien glo ek niks gebeur sommer verniet nie – dit was bedoel om so te wees.”
Meer oor: Ba Isago-Universiteit | Prof. Driekie Hay | Botswana | Rektor | Inhuldiging
UV wys Lange as Driekie Hay se opvolger aan
UV groet egpaar ‘vriendelik’
UV en Hay, Swemmer se paaie skei amptelik